Marinadin talo

Marinadin talo on Helsingissä Annankatu 27:n ja Eerikinkatu 3:n kulmauksessa sijaitseva viisikerroksinen toimisto- ja liiketalo. Talo valmistui kahdessa vaiheessa, ensimmäinen vaihe vuonna 1892 ja toinen vuonna 1897. Ensimmäisen vaiheen suunnitteli arkkitehtitoimisto Kiseleff & Heikel, toisen vaiheen taas Werner Polón ja arkkitehtuuritoimisto Usko Nyström, Petrelius & Penttilä. Talon rakennuttaja oli rakennusmestari Odert Laine, jonka perilliset omistivat talon aina vuoteen 1934 saakka. Talo sai nimensä sen pohja- ja kellarikerroksessa vuosina 1951–1971 toimineen ravintola Marinadin mukaan.

Marinadin talo siirtyi vuonna 1971 vakuutusyhtiö Pohjan omistukseen. Yhtiö aikoi purkaa talon ja rakentaa tilalle toimistotalon, mutta purkuilmoituksesta syntyi kiivas keskustelu, sillä kulttuuriväki ja erityisesti monet arkkitehdit halusivat säästää talon sen historiallisten ja arkkitehtonisten arvojen vuoksi. Lopulta korkein hallinto-oikeus päätti keväällä 1975, että talo on säilytettävä. Marinadin talossa tehtiin peruskorjaus vuosina 1974–1976, jolloin ullakkotilat otettiin käyttöön ja talon piha katettiin ensimmäisen kerroksen tasalta. Talon julkisivut sekä rappukäytävien seinä- ja kattomaalaukset entisöitiin. Toisaalta kuitenkin huoneistoissa olleita kattomaalauksia peitettiin ja kaakeliuunit purettiin.

Marinadin talo on nykyisin toimistokäytössä.Finna (Helsingin kaupunginmuseo) :Ns. Marinadin talo; Annankatu 27. Eerikinkatu 3.; Helsinki  

 Lähteet 

 Aiheesta muualla 

Luokka:Kamppi
Luokka:Konstantin Kiseleffin suunnittelemat rakennukset
Luokka:Helsingin 1800-luvulla rakennetut rakennukset ja rakennelmat
Luokka:Helsingin suojellut rakennukset
Luokka:Suomen 1890-luvulla rakennetut rakennukset ja rakennelmat
Luokka:Helsingin toimistorakennukset
Luokka:Helsingin liikerakennukset